**Programma “Iekļaujošs maratons” Rimi Rīgas maratonā vienos dalībniekus ar kustību un funkcionāliem traucējumiem**

Informācija medijiem

Rīgā, 2025. gada 6. februārī

**Sniedzot atbalstu cilvēkiem ar kustību un funkcionāliem traucējumiem, Baltijas nozīmīgākais tautas sporta notikums programmā “Iekļaujošs maratons” plānojis pulcēt līdz 1 000 dalībniekiem ar kustību un funkcionāliem traucējumiem un viņu asistentus. Programmai, kas kopā ar pasākuma veselības partneri “Mēness aptieku” jau otro gadu Rimi Rīgas maratonā dod iespēju iesaistīties arī dalībniekiem ar kustību traucējumiem, reģistrācija atvērta no 6. februāra līdz 30. aprīlim vai 1 000 dalībnieku limitam.**

Rimi Rīgas maratona organizatori 35. jubilejas gadā sadarbībā ar “Mēness aptieku” vēlas ievērojami palielināt populārās programmas dalībnieku skaitu, aicinot pieteikties gan organizācijām no visas Latvijas, gan individuāli, dalībniekiem reģistrējoties kopā ar asistentiem. Programmā īpaši tiek aicināti pieteikties asistenti, kas ir pietiekami labā formā, lai skrietu paši, kā arī būtu gatavi skrējiena kopā būšanas prieku nodrošināt arī dalībniekiem ratiņkrēslos, stumjot dalībniekus izvēlētās distances garumā.

Organizatori atgādina, ka 1000 dalībnieki – 500 ar kustību un funkcionāliem traucējumiem un 500 asistenti, programmā var pieteikties, reģistrējoties jebkurai savām spējām atbilstošai distancei, par simbolisku dalības maksu 2 eiro apmērā. Programma sniegs iespēju startēt kopā ar visiem Rimi Rīgas maratona dalībniekiem, bet īpaša starta kārtība tiks nodrošināta masveidīgākajās 6 km un DPD jūdzes distancēs. Reģistrēties no 6. februāra līdz 30. aprīlim vai 1000 dalībnieku limitam iespējams [**Rimi Rīgas maratona mājaslapā**.](https://rimirigamarathon.com/lv/ieklaujoss-maratons-programma/)

“Piedalīšanās Rimi Rīgas maratonā man lika saprast, ka arī ratiņkrēslā varu piedalīties, izjust skriešanas garu un saņemt neaprakstāmo gandarījumu, ko sniedz dalība un finišēšana. Rimi Rīgas maratons ir notikums, kura laikā atkal noticēju sev un savām spējām, kur saņēmu iedvesmu un motivāciju turpināt pārvarēt šķēršļus un tiekties uz jaunām virsotnēm, tāpēc tas man nozīmē ļoti daudz,” savā pieredzē dalās **Līga Laudiņa**, Rimi Rīgas maratona dalībniece, mudinot izmantot iespēju piedalīties savām spējām atbilstošā distancē. Gan ar asistentu palīdzību, gan pašas spēkiem Līga Rimi Rīgas maratonā piedalās kopš 2023. gada.

“Atbalstu dalībniekiem ar kustību traucējumiem turpināsim sniegt gan programmā “Iekļaujošs maratons” kopā ar “Mēness aptieku”, gan kopā ar Bērnu slimnīcas fondu veidotajā labdarības iniciatīvā “Kustība par kustību”. Mums, organizatoriem, pašiem esot skrējējiem un apzinoties, kādu eiforiju, dzīvesprieku un optimisma devu nodrošina skriešana un kopā būšana tādā notikumā kā Rimi Rīgas maratons, ir svarīgi dot iespēju šo piedzīvot ikvienam,” stāsta **Aigars Nords**, Rimi Rīgas maratona organizatoru komandas vadītājs.

Rimi Rīgas maratons jau vairākus gadus rūpējas, lai dažādu organizāciju sportisti ar kustību un funkcionāliem traucējumiem piedalītos maratonā. Īpašs atbalsts programmā “Iekļaujošs maratons” sadarbībā ar “Mēness aptieku” tiek izvērsts kopš 2024. gada, kad pirmoreiz tika atbalstītas organizācijas, kas rūpējas par cilvēkiem ar funkcionāliem un kustību traucējumiem.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru un DPD jūdzes distancei iespējams reģistrēties oficiālajā maratona mājaslapā www.rimirigamarathon.com un, kā jau tradicionāli ierasts – izdevīgāk reģistrēties līdz 28. februārim. Reģistrācija Bērnu dienai tiks atklāta februāra vidū.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10km, 6km, DPD jūdzes (1609m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 60 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LSFP, LVS, *VSK Noskrien, Rīgas meži, Rīgas ūdens* un citi. Mediju partneri – *LTV*, *LSM,* izdevniecība *Rīgas viļņi*.